Campari-groep, Padua, Italië
'n Bottel Aperol
Aperol is 'n handelsmerk in besit van die Italiaanse Campari-groep vir 'n bitter likeur wat van rabarber, kinaplant (Cichona), geel entiaan (Gentiana lutea), bitterlemoen en aromatiese kruie gedistilleer word. Aperol het 'n bitter-vrugtige smaak en 'n rooierige oranje kleur. Aperol is gewild as aperitief of as bestanddeel van skemerkelkies soos Aperol Spritz.
Die geheime resep vir Aperol het sedert die vroeë 20ste eeu onveranderd gebly. Twee broers, Silvio en Luigi Barbieri, wat 'n likeurfabriek van hul vader Giuseppe geërf het, het sewe jaar lank met verskillende distillate geëksperimenteer voordat Aperol in 1919 ter geleentheid van 'n handelskou in Padua op die Italiaanse mark ingevoer is. In die dekade ná die Eerste Wêreldoorlog het hul bitter likeur veral by jong volwassenes in heel Italië gewild geraak.
Vanaf die 1950's is Aperol vir die Venesiaanse gunsteling-drank Spritz gebruik - met 'n resep wat in die volgende dekades ingang gevind het tot kroeë en restaurante dwarsoor die wêreld. In hierdie tydperk was ook die eerste televisie-advertensie vir Aperol, Il Carosello, te sien. In die 1980's is stylvolle internasionale advertensieveldtogte ontwikkel wat met die oorname van die Barbieri-fabriek deur die Paduaanse Campari-groep nog versterk is om verbruikers wêreldwyd aan te spreek. Deur assosiasies met kuns, mode en 'n moderne leefstyl is Aperol in internasionale markte gvestig.
Borgskappe het die advertensie-veldtogte vanaf 2009 begin aanvul, terwyl klaar gemengde Aperol Spritz as gerieflikheidsproduk op die mark ingevoer is. In 2019 is die 100ste jubileum van Aperol met 'n groot konsert op Venesië se Markusplein gevier. Hier geniet baie toeriste van dwarsoor die wêreld, wat die likeur nog nie in 'n kroeg of restaurant geproe het nie, tradisioneel hul eerste glasie Aperol Spritz.